Често се догађа да ученици на почетку школске године доносе нове, оптимистичне одлуке:

Или

 У почетку је искрена и чврста одлука, али током школске године некако сва обећања „падну у воду“.

Некад се веровало да су урођене менталне способности непромењиве. Другим речима, да постоје „добри“ и „лоши“ ученици. Данас је познато да се вештине мишљења, учења и памћења могу унапредити одговарајућим тренингом, односно, да урођене менталне способности нису толико ограничавајуће као што се некад мислило. С обзиром на то, поставља се питање како учити, односно, како остварити свој потенцијал.

Као за било коју другу важну активност, за учење је такође потребна детаљна припрема.

**Време и место резервисани само за учење.**

Време за учење пожељно је унапред испланирати – одабрати време током којег не постоје друге обавезе, упозорити друге о својој недоступности у то време, како не би било прекида ни позива.

**Место учења такође треба пажљиво одабрати.**

Ако ученик нема своју собу, може наћи простор у кући који је одвојен од остатка куће или који се најмање користи. Простор би требао бити уређен у складу с његовом наменом. Дакле, добро је избацити слике и предмете који подсећају на неке успомене, а ставити сат, календар и таблу на коју се могу причврстити цедуљице с подсетником на важне задатке. Скидање цедуљице с табле по завршетку планираног задатка пружиће осећај постигнућа и послужити као мотивација за даљи рад. Простор добро снадбети неопходним материјалом (папири за скице, оловке, маркери, речник страних речи и страног језика, атлас) како се учење не би прекидало због тражења прибора.

**Усмеравање и одржавање пажње на материјал који треба научити.**

 Ученик који често огладни или ожедни током учења, једва чека направити паузу, за време учења размишља о другим стварима, сањари и слично, има ниску пажњу. Она се, на срећу, може побољшати, односно, ментална кондиција се може извежбати. Најпре је потребно одстранити дистракторе (оно што би могло привући пажњу) попут музике, укљученог Facebook профила и слично.

**Направити план учења**

 Кренути с мањим делом градива па га поступно повећавати, удубљујући се притом у материјал.

Ако мисли лутају, треба се изнова враћати на оно што се чита и настојати разумети текст. Након наученог одломка или целине, ученик се може наградити телефонским разговором, устајањем од стола, тренингом или сличном активношћу. Након награде, треба почети с учењем нове целине. Вежбом би пажња требала јачати, а ученик би требао постати способан удубити се у градиво чим почне читати и остати концентрисан све дуже и дуже.

Учење је усвајање нових информација, новог знања. Многи мисле да учити значи памтити.

Такво схватање учења подразумева механичко учење – кад се нешто научи напамет и може се поновити тачно како је научено. Већину ствари није добро учити на тај начин. Већину градива може и треба научити с разумевањем и повезујући с постојећим знањем. Такво се знање теже заборавља. То значи да, што више знања ученик има, то лакше стиче и задржава ново знање. Зато је у почетку тешко и напорно учити, а понешто се мора учити и напамет.

**Учење с разумевањем**

Појам о којем ученици често слушају, а ретко им се када покаже начин на који се „учи с разумевањем“. Чак ни на највишим образовним нивоима , међу студентима, вештине учења нису довољно развијене. Уџбеници студената неретко су у потпуности подвучени што шаље поруку да студенти не знају учити и не препознају главне идеје и појмове у тексту.

Учење с разумевањем састоји се од две фазе – проналажења битних чињеница и њиховог повезивања с постојећим знањем.

Сваки текст има основну мисао,кључне идеје, оно што је битно, као и део текста који објашњава основну мисао и без којег се може. Разумевање приликом учења односи се управо на одвајање важног од неважног. Оно што је важно одговара на питање: „О чему се ради у овом одломку?“, при чему је добро пронаћи реченицу која даје одговор на то питање. Обично су главне тачке текста видљиве из наслова и поднаслова у уџбенику. Како би се створила слика о ономе што треба научити, добро је прегледати читав материјал одмах на почетку (наслов поглавља, поднаслове, цртеже, наслове цртежа). У проналажењу и памћењу битног може помоћи подвлачење (једна до две реченице у одломку и само битни делови реченице; вежбати подвлачење у сваком тексту који се чита), записивање битног, стављање властитог наслова (лако је пронаћи што је битно у тексту ако му се покуша дати наслов) и изради резиме од својих белешки.

Повезивање с претходним знањем постиже се тражењем примера, повезивањем с властитим искуством и препричавањем текста својим речима. Током читања добро је покушати присетити се примера или замишљати, сетити се сличних ствари, претходног знања о ономе што се чита. Могуће је повезивати информације из једног градива/предмета (нпр. наслеђе) с информацијама из неког другог предмета или с личним искуством (путовање у земљу о којој се учи, филм снимљен у тој земљи и сл.).

На крају учења добро је сажети прочитано – затворити књигу и присетити се главних мисли. Њих је корисно покушати гласно изрећи, поновити неколико пута и записати. Израда мапе ума може послужити бољем уочавању структуре међу појмовима који су објашњени у тексту.

Учење је завршено кад се без гледања у књигу могу поновити све главне мисли и сажеци градива.

**Учење напамет**

Неке се ствари ипак морају научити напамет – песме, латинске пословице, број становника и површине држава и сл. Међутим, то је такође могуће олакшати организовањем учења. Пример, целина се може поделити у мање делове који се најпре посебно, а затим заједно уче, учење се може временски распоредити кроз више дана, а могу се користити и методе које олакшавају механичко памћење, односно, које помажу у памћењу материјала који не захтева разумевање (тзв. мнемотехничке методе).

Како добро решити тест?

Када је градиво добро научено, преостаје показати стечено знање на тесту. За успех на тесту потребне су, осим наученог градива, и вештине решавања тестова.

Тест треба радити одморан, сит, опуштен, без журбе. Важно је имати потребан прибор, пажљиво слушати упутства наставника и пазити у колико сати се завршава тест. Пре решавања добро је записати своје име и презиме на све папире како се то касније не би заборавило учинити, пажљиво прочитати упутства на тесту и свакако питати ако нешто није разумљиво. Мудро је планирати рад и распоредити време решавања – прегледати цео тест и проценити колико је времена на располагању, прескочити питања на која се не зна одговор и вратити се на њих кад се све остало реши.

Добро је почети с лакшим питањима и задацима препознавања (питања с понуђеним одговорима, тзв. „питања на заокруживање“) тј. с градивом које се боље познаје. Не треба предати тест пре истека времена предвиђеног за решавање. Ако је тест решен пре истека времена, боља је опција проверити написано. Након предавања теста, добро је да ученик погледа одговоре на питања која није знао решити и да их научи.

Као што се да наслутити, за добар школски успех није довољно имати високе менталне способности; „бити паметан“. Потребно је улагати напор и развити неке вештине неопходне за лакше и боље учење. Осим вештине учења и решавања тестова, потребне су и вештина читања, вештина писања као и добар приступ учењу природних наука.

Читање је међу најважнијим условима доброг учења. Највећи део онога што се учи доступан је у писаном облику. Лоши читачи труде се добро прочитати сваку реч и открити што она значи. Добри читачи траже смисао, значење у свакој реченици, а затим смисао сваког одломка. На крају разјасне оно што им је било неразумљиво. Кад им је јасан део који су прочитали, покушавају предвидети што следи. Летимично се враћају на оно што су раније прочитали и повезују то с оним што управо читају. Такође, читају свакодневно.

Део је самосталног учења и писање домаћих задатака. Није довољно познавати градиво да би се добро написао домаћи задатак. Израда домаћег задрака укључује још и познавање граматике и правописа, прикладног речника као одређених схема које се користе у објашњавању градива. Пре почетка писања, треба размислити о ономе што се жели рећи, коју поруку желимо послати. Најопштији план добро је направити у глави – текст мора имати почетак, средину и крај. Могући су различити облици композиције. Може се почети примером или се, рецимо, прича може испричати од краја према почетку. Кад се почне писати, треба писати једноставно, писати целину. Не треба се превише задржавати на улепшавању реченице, него пустити да писање следи мисао. Кад се напише све што се хтело рећи, тад креће исправљање.

Прво треба исправити композицију ако је потребно – променити редослед одломака, реченица у одломку, речи у реченици. Затим треба избацити реченице које понављају већ изречено и оне које ништа не објашњавају те исправити оне реченице које су нејасне. Након тога треба погледати јесу ли употребљене речи прикладне, јасне. Треба избацити сувишне речи, а оне које се понављају заменити другима. Уколико је то могуће, добро је да се текст остави на страну дан или два, а затим се поновно прегледа и исправи (правопис – ч и ћ, ије и је, тачке и зарези). Тада је текст вероватно спреман за предају. Писање је, дакле, великим делом размишљање о написаном и исправљање написаног.

Математика је обавезан предмет у свим разредима основне и средње школе, често један од критерија за упис на различите факултете. Оправдано је рећи да добар део укупног школског успеха зависи од ње. Није несхватљиво да се део ученика боји математике. Страх делимично произлази и из неповерења у властите способности. Многи ученици не увиђају да математичко мишљење које се од њих тражи током школовања не захтева посебне способности; да се оно, уз довољан труд, може научити попут свега осталог.

Ученик треба анализирати где има проблем у решавању задатака; које предзнање недостаје. Он треба настојати разумети како и зашто се решава поједина врста проблема – прочитати уџбенике, питати наставника или доброг математичара из разреда. Такође треба пратити на часу математике како се решавају задаци, питати зашто, питати све што је нејасно. Добро је поновити задатке с наставе полаганијим темпом, с разумевањем. Домаћи задатак добро је радити исти дан кад је био час математике. Пожељно је читати књиге из области математике како би се увидело да је математика занимљива и има пуно примера у стварном животу.

Самостално учење на начин описан у тексту и праћење наставе с разумевањем (пажљиво слушање, прављење белешки , повезивање и поређење с постојећим знањем) требало би постићи жељени успех. Притом ваља имати на уму да се „одликашем“ не постаје преко ноћи, већ дуготрајним трудом, развојем позитивних очекивања

За оне који желе више:

<http://www.valentinkuleto.com/wp-content/uploads/2014/02/Vodic-za-ucenje-drugo-izdanje.pdf>